Inbniet fl-1900 u ilha fl-aħbarijiet mill-1929, minn meta nkriet lil Louis Mountbatten, ziju tal-Prinċep Filippu u wkoll qarib viċin tar-Reġina Eliżabetta, li eventwalment umbagħad xtraha. Il-Prinċipessa Eliżabetta u d-Duka ta' Edinburgu Philip, użawha bħala residenza tagħhom mill-1946 sal-1951. Ir-Reġina Eliżabetta dejjem qalet li l-perjodu li matulu kienet tgħix f'Villa Gwardamangia – f'Malta – kien l-isbaħ perjodu ta' ħajjitha. Villa Gwardamangia hija wkoll l-unika post barra r-Renju Unit li fih għexet ir-Reġina Eliżabetta. L-aħħar li daħlet fiha r-Reġina Eliżabetta kien fiż-żjara statali tal-1992. F'dawn l-aħħar erba' snin, speċjalment minn wara l-aħħar żjara tar-Reġina Eliżabetta f'pajjiżna fl-2015, Villa Gwardamangia rxoxtat fuq l-aġenda fl-aħbarijiet. Dan minħabba l-istat dilapidat tal-binja u wkoll diċeriji dwar x'se jkun il-futur tagħha, bi spekulazzjonijiet ukoll li kienet se tinbiegħ biex titwaqqa' u flokha jinbnew appartamenti. Bil-proprjetà f'idejn sidien privati, il-Gvern xorta għamel tentattivi biex jakkwistaha, ħalli din tkun restawrata u użata kif xieraq. Apparti li hija parti importanti wkoll mill-istorja ta' pajjiżna minħabba l-konnessjoni rjali tagħha. L-aħbar li ntlaqgħet tajjeb ferm kemm lokalment u wkoll mill-midja internazzjonali taha l-Prim Ministru waqt id-diskors tiegħu tal-baġit nhar it-Tlieta 22 tax-xahar. Ħabbar li l-Gvern Malti kien xtara Villa Gwardamangia, se jirrestawraha bil-potenzjal li wkoll tkun attrazzjoni turistika, u dwar dan se jkun hemm diskussjonijiet mall-Kunsill Lokali ta' Tal-Pietà. Din hija l-istorja f'erba' paragrafi qosra qosra ta' Villa Gwardamangia. Imma hemm ħafna aktar minn hekk. Gvern ta' pajjiż serju jaħdem għall-ġid ta' pajjiżu. Mhux biss għall-poplu li jmexxi u jagħmel dak kollu possibbli biex il-familji jkunu qed jgħixu verament ħajja denja, imma wkoll f'dak kollu li huwa s-sisien li fuqu jkunu mibnija s-setturi kollha li jiffurmaw lis-soċjetà u wkoll in-nisġa tal-pajjiż innifsu. Hekk qed isir f'pajjiżna. B'għaqal, dan il-Gvern beda mill-qiegħ nett. Irranġa l-finanzi tal-pajjiż, kabbar l-ekonomija u llum il-ġurnata għandna moħħna mistrieħ li għalkemm il-Gvern baqa' għaddej b'miżura wara miżura li kollha kemm huma qegħdin dejjem itejbu l-ħajja tagħna lkoll, imma jekk jinqala' l-bżonn, il-Gvern ħaseb ukoll għal dan, mingħajr ma jintlaqtu l-miżuri. Meta jkollok ekonomija soda, tista' wkoll tħares lejn setturi oħra. F'dan il-każ, il-Patrimonju nazzjonali. Dan il-Gvern ilu għaddej b'investiment qawwi fil-patrimonju tagħna. Sa mill-bidu nett kien hemm pjan li qed jitwettaq ta' restawr ta' binjiet maġġuri u siti li kienu abbandunati minkejja l-importanza tagħhom. Illum, tħares lejn il-Belt Valletta biss, tara differenza. Tara dan il-bini li ħa ħajja mill-ġdid u issa qiegħed hemm bħala legat għall-ġenerazzjonijiet futuri. Imma l-pjan ta' restawr mhux esklussiv għall-belt kapitali tagħna, imma qed isir mal-pajjiż kollu. Villa Gwardamangia, issa salvata wkoll minn futur inċert li kellha quddiema. Wirt storiku ieħor, ewlieni għal Tal-Pietà, li se jkun salvat u jingħaqad mal-lista twila ta' palazzi, bini u wkoll siti oħra li l-Gvern tahom lura d-dinjità li jixirqilhom. Apparti minn dan, din l-aħbar ingħatat prominenza fil-mezzi tax-xandir. Lokalment l-aħbar intlaqgħet tajjeb ħafna minn diversi NGOs u wkoll individwi li jħobbu u japprezzaw l-istorja ta' pajjiżna. Intlaqgħet tajjeb ukoll mir-residenti ta' Tal-Pietà. Imma ngħatat prominenza wkoll fil-mezzi tax-xandir barranin, l-aktar dawk tar-Renju Unit. L-aħbar ukoll intlaqgħet b’mod pożittiv ferm. Meta jkollok ekonomija soda, meta jkollok pjan b’viżjoni ta’ futur aħjar, tkun tista’ taħdem b’mod ħolistiku u timraħ ukoll f’setturi li huma ħolqa oħra fit-titjib li minnu jgawdu ċ-ċittadini tiegħek. B’din il-politika, dan il-Gvern qiegħed itejjeb l-ambjent għal kulħadd. Mhux biss f’dak li jolqot b’mod dirett lill-individwi, mhux biss f’dak li huwa l-ambjent rikreazzjonali għall-familji, imma wkoll l-ambjent kulturali u patrimonjali rikk li huwa mogħni bih dan il-pajjiż.